MBKET เปิด Line ถาม-ตอบข้อมูล ตั้งเป้า 3 เดือนผู้ใช้ 5 หมื่นราย
บล.เมย์แบงก์ กิมเอ็ง (ประเทศไทย) เปิด Line ถาม-ตอบ ให้ข้อมูลลงทุน 24 ชม. ตั้งเป้า 3 เดือนผู้ใช้ 5 หมื่นราย
17 พ.ย. 2558

นางบุญพร บริบูรณ์ส่งศิลป์ ประธานเจ้าหน้าที่บริหารร่วม บล.เมย์แบงก์ กิมเอ็ง (ประเทศไทย) หรือ MBKET เปิดตัว Maybank Kim Eng LINE ที่สามารถตอบข้อมูลด้านการลงทุน ที่หลากหลาย รวดเร็ว และถูกต้อง ได้อย่างง่ายๆ เพียงส่งคำถามที่เป็น Key word ก็จะได้รับคำตอบที่เปิดบริการตลอด 24 ชั่วโมง โดยเฉพาะข้อมูลข่าว ข้อมูลวิเคราะห์หลักทรัพย์ กราฟ รวมถึงการติดตามราคาหลักทรัพย์ในรูปแบบใหม่ผ่านโปรแกรม Line โดยคาดว่าจะมีผู้เข้ามาใช้บริการ Line ของบริษัทภายใน 3 เดือนไม่ต่ำกว่า 50,000 ราย
โดยบริการ “Maybank Kim Eng LINE” สามารถสมัครขอใช้บริการได้ทันที ซึ่งจะได้พบกับข้อมูลการลงทุนเพียงแต่พิมพ์คำถามที่เป็น Key word แบบง่ายๆ เพื่อเรียกดูราคาหุ้นและอนุพันธ์ ดู Bid/Offer 5 แถว ของแต่ละหุ้น เรียกดูบทวิเคราะห์ เรียกดูกราฟวิเคราะห์ทางเทคนิค ทั้ง 1 ,15 ,60 นาทีตลอดจนกราฟรายวันของหุ้นแต่ละตัว เรียกดูข่าวทั้งในและต่างประเทศ ตลอดจนข่าว/บทวิเคราะห์หุ้นรายตัว  ติดตามข่าวดัชนีตลาดหุ้นต่างประเทศ ข้อมูลสถิติที่น่าสนใจอีกมากมาย การถามตอบสามารถทำได้ตลอด 24 ชั่วโมง
สำหรับลูกค้าปัจจุบันของเมย์แบงก์ กิมเอ็ง สามารถสมัครขอใช้บริการ Maybank Kim Eng LINE ได้ทันที (ภายใต้เงื่อนไขที่กำหนด) ส่วนบุคคลทั่วไปที่สนใจบริการพิเศษนี้ของบริษัทก็สามารถสมัครทดลองใช้บริการโปรแกรม LINE ของบริษัทได้ตั้งแต่บัดนี้เป็นต้นไป ซึ่งสามารถทดลองใช้ได้ 10 วัน เพียงเข้ามาเป็นเพื่อน (Add friend) โดยพิมพ์ @MBKET และเข้าไปขอรหัสผ่าน (Password) ได้ทางหน้าเวปของบริษัท www.maybank-ke.co.th 